Diari Oficial de la Generalitat Valenciana


Sumari del DOGV 9195, del 15-10-2021 (2021/10617)

DECRET 161/2021, de 8 d'octubre, del Consell, de creació i regulació dels òrgans de governança de l'Estratègia Valenciana per a la Recuperació i de la gestió dels fons Next Generation EU.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/10/08/161/dof/vci/html**

### Dades del document

Número de DOGV
:   9195

Data del DOGV
:   15-10-2021

Secció del DOGV
:   I. DISPOSICIONS GENERALS

Número del document
:   2021/10782


Data del document
:   08-10-2021

Organisme emissor
:   Presidència de la Generalitat

Tipus de document
:   Decret

Descriptors 

:   * legislació
    * administració regional
    * reglament intern
    * organització administrativa

DECRET 161/2021, de 8 d'octubre, del Consell, de creació i regulació dels òrgans de governança de l'Estratègia Valenciana per a la Recuperació i de la gestió dels fons Next Generation EU. [2021/10033]  
L'Estratègia Valenciana per a la Recuperació (ERV) és la plasmació d'un esforç col·lectiu, impulsat des del Consell, per a respondre al repte de la recuperació econòmica, social i ambiental que requereix la situació actual, però amb la mirada posada en el llarg termini. És el document estratègic mitjançant el qual es traslladen i adapten els grans instruments europeus, en particular l'Instrument Europeu de Recuperació Next Generation EU, a l'àmbit de la Comunitat Valenciana, i que permetrà l'aprofitament eficaç dels fons i les polítiques públiques impulsades des del Govern d'Espanya en virtut del Pla de Recuperació, Transformació i Resiliència, Pla «Espanya Pot», aprovat per la Comissió Europea el 16 de juny de 2021.  
L'ERV planteja com a objectiu maximitzar la capacitat d'absorció de fons en el període 2021-2027, conjuminant el conjunt complet de fons estructurals i d'inversió europeus, i molt especialment, el nou instrument comunitari de recuperació Next Generation EU. I, amb això, ser capaços de mobilitzar la inversió privada i la participació de tots els agents econòmics i socials, per a avançar conjuntament en la recuperació de la societat valenciana després de la pandèmia.  
L'ERV s'emmarca en els objectius establits pel Pla de Recuperació, Transformació i Resiliència del Govern d'Espanya. El desenvolupament d'aquest Pla requereix la implicació dels agents econòmics i socials, i la col·laboració, cooperació i coordinació entre els nivells de govern central, autonòmic i local, i del conjunt dels recursos de les diferents administracions públiques.  
El desenvolupament de l'Estratègia és crucial perquè la recuperació de la Comunitat Valenciana seguisca les línies marcades pel Pla i s'aconseguisca una Comunitat més verda, més digital, més cohesionada des del punt de vista social i territorial, i més igualitària. Aquests objectius exigeixen una important capacitat de gestió que requereix, entre altres qüestions, estructures de governança, amb òrgans d'execució, gestió i control, eficients i àgils, que garantisquen la continuïtat en el temps de les actuacions, i que tota actuació en el marc de l'Estratègia es realitze d'acord amb els principis de necessitat, eficàcia, proporcionalitat, seguretat jurídica, transparència i eficiència.  
Aquest decret té per objecte crear aquests òrgans de governança i regular les seues funcions, composició i funcionament, a fi d'assegurar la coordinació i col·laboració entre els diferents nivells de les administracions públiques i amb les entitats públiques i privades per a l'impuls de projectes transformadors en el marc de l'Estratègia.  
El decret crea i regula en primer lloc la Comissió de Seguiment de l'Estratègia Valenciana per a la Recuperació, i en segon lloc l'Oficina Valenciana per a la Recuperació, així com els fòrums de participació i grups d'alt nivell de l'Estratègia.  
Es preveu també el sistema de transparència i rendició de comptes aplicable a aquests òrgans de governança i participació.  
Per tot això, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta del president de la Generalitat, prèvia deliberació del Consell, en la reunió de 8 d'octubre de 2021,  
  
  
DECRETE  
  
Article 1. Objecte  
Aquest decret té per objecte la creació i regulació dels òrgans per a la governança de l'Estratègia Valenciana per a la Recuperació (EVR), així com la regulació dels mecanismes de coordinació i seguiment que siguen necessaris per a l'adequada posada en marxa i execució de les actuacions finançades per instruments europeus per a donar suport a la recuperació de la crisi conseqüència de la COVID-19.  
  
Article 2. Òrgans per a la governança de l'Estratègia Valenciana per a la Recuperació  
Els òrgans per a la governança de l'Estratègia Valenciana per a la Recuperació són:  
a) La Comissió de Seguiment de l'EVR.  
b) L'Oficina Valenciana per a la Recuperació.  
c) Els fòrums de participació de l'EVR.  
  
Article 3. Comissió de Seguiment de l'EVR  
1. La Comissió de Seguiment de l'EVR es constitueix com una comissió interdepartamental, a l'empara de l'article 25 de la Llei 5/1983, de la Generalitat, del Consell, adscrita a la Presidència de la Generalitat.  
2. La finalitat de la Comissió és la supervisió del desenvolupament de l'EVR i el seguiment de la recepció, captació i execució del finançament de projectes vinculats a l'Instrument de Recuperació de la Unió Europea Next Generation EU.  
  
Article 4. Composició  
1. La Comissió estarà composta pels següents membres:  
a) Presidència: qui ostente la titularitat de la secretaria autonòmica competent en matèria de la Unió Europea i relacions externes.  
b) Vicepresidència 1a: qui ostente la titularitat de la secretaria autonòmica competent en matèria d'hisenda.  
c) Vicepresidència 2a: qui ostente la titularitat de la direcció general competent en matèria de coordinació institucional de la Vicepresidència Segona.  
d) Secretaria: qui ostente la titularitat de la direcció general competent en matèria de coordinació de l'acció del govern.  
e) Vocalies: els qui ostenten la titularitat de:  
- la Sotssecretària de la conselleria competent en matèria de participació, transparència, cooperació i qualitat democràtica,  
- la direcció general competent en matèria de coordinació del diàleg social,  
- la direcció general competent en matèria de relacions amb la Unió Europea i l'Estat,  
- la direcció general competent en matèria de relacions amb les comunitats autònomes i representació institucional,  
- la direcció general competent en matèria de fons europeus,  
- la direcció general competent en matèria d'administració local.  
  
2. La Presidència de la Comissió podrà convocar a les reunions d'aquesta, amb caràcter permanent o no, i amb veu però sense vot, a representants dels òrgans superiors i directius de l'administració de la Generalitat, i del seu el sector públic instrumental, quan ho considere convenient en atenció a les característiques de l'organització, els assumptes a tractar o els treballs a desenvolupar.  
3. Així mateix, la Comissió podrà sol·licitar, a proposta de qualsevol de les persones que la componen, i sempre que els assumptes sotmesos a debat ho facen necessari o convenient, l'assistència, amb veu però sense vot, de les persones que ocupen llocs de caràcter directiu en els diferents departaments del Consell o en entitats del sector públic instrumental, de personal empleat públic o d'especialistes externs en la matèria de què es tracte, a l'efecte d'informar i assessorar l'òrgan col·legiat.  
  
  
Article 5. Règim general de funcionament de la Comissió  
1. La Comissió es reunirà en sessió ordinària, prèvia convocatòria en temps i en forma ordenada per qui ostente la seua presidència, almenys una vegada al trimestre, i en sessió extraordinària sempre que la importància dels assumptes a tractar així ho requerisca, per decisió de la presidència o quan el sol·licite un terç de les persones membres.  
2. Les convocatòries de la Comissió, així com el seu funcionament, es regiran pel que es disposa en la Llei 40/2015, d'1 d'octubre, de règim jurídic del sector públic, per als òrgans col·legiats.  
3. D'acord amb el que es disposa en la llei reguladora de règim jurídic del sector públic i en el Decret 37/2020, de 20 de març, del Consell, sobre funcionament telemàtic dels òrgans de govern de l'Administració de la Generalitat, es podrà constituir, convocar, celebrar sessions, adoptar acords i remetre actes tant de manera presencial com per mitjans electrònics.  
4. La Comissió podrà recaptar dels òrgans de l'Administració de la Generalitat i de les entitats del sector públic instrumental vinculades o dependents d'ella, així com d'altres comissions, totes les dades i informes que considere necessaris per al millor desenvolupament de les seues funcions.  
  
Article 6. Funcions  
1. La Comissió tindrà les següents funcions:  
a) Impulsar l'aplicació de l'Estratègia, i el seguiment estratègic i avaluació d'aquesta.  
b) Estudiar i proposar les mesures i instruments a adoptar pel Consell, en desenvolupament de l'Estratègia.  
c) Establir les directrius de col·laboració de la Generalitat amb les restants administracions públiques, en particular els ens locals, per al desenvolupament i execució de l'Estratègia.  
d) Assistir al Consell per a l'elevació de propostes a l'Administració General de l'Estat, en relació amb les mesures necessàries per a l'impuls i desenvolupament de l'Estratègia.  
e) Establir les directrius bàsiques d'organització, gestió i seguiment dels projectes de la Generalitat a finançar per l'instrument Next Generation EU.  
f) Coordinar amb les autoritats de gestió i control, l'observança dels requeriments, exigències i instruccions, tant de la Unió Europea, com del Govern d'Espanya.  
g) Supervisar els treballs de l'Oficina Valenciana per a la Recuperació i informar sobre el funcionament d'aquesta.  
h) Qualsevol altra funció relacionada amb l'àmbit de la seua competència.  
2. Per al seguiment i l'avaluació de l'Estratègia, la Comissió comptarà amb el suport de la direcció general competent en anàlisi i polítiques públiques.  
  
Article 7. L'Oficina Valenciana per a la Recuperació  
La direcció general competent en matèria de coordinació de l'acció del govern es constitueix en Oficina Valenciana per a la Recuperació en tant òrgan de caràcter transversal de suport tècnic a la Comissió de Seguiment i als fòrums de participació de l'EVR, i d'acord amb això realitzarà la coordinació i el seguiment de les actuacions i projectes vinculats al Mecanisme de Recuperació i Resiliència (MRR).  
  
En la funció de suport tècnic, l'Oficina assessorarà, realitzarà estudis, informes i anàlisis, i proposarà instruccions, orientacions i recomanacions, en matèries vinculades al Mecanisme de Recuperació i Resiliència, que foren necessàries per a un millor seguiment i execució de l'Estratègia o que li siguen encomanades per la Comissió. Per al desenvolupament d'aquesta funció, podrà recaptar de l'Administració de la Generalitat i el seu sector públic instrumental totes les dades i informes que considere necessaris. Així mateix, podrà sol·licitar col·laboració i informació d'entitats locals, d'entitats públiques, d'entitats i empreses privades, i del tercer sector, que executen projectes vinculats al MRR.  
  
  
Article 8. Participació a través del Consell de Participació Ciutadana de la Comunitat Valenciana  
La participació de la ciutadania en el desenvolupament de l'EVR és canalitzarà a través del Consell de Participació Ciutadana, regulat pel Decret 190/2016, de 16 de desembre, del Consell, pel qual es regula el Consell de Participació Ciutadana de la Comunitat Valenciana, com a fòrum de trobada entre l'Administració de la Generalitat, la societat civil i la ciutadania. En aquest àmbit es crearà una comissió que garantisca l'intercanvi d'informació i el debat entre la Generalitat i la societat civil.  
Es garantirà una participació inclusiva, particularment a través de l'intercanvi d'informació en formats plenament accessibles.  
  
Article 9. Fòrum de participació de l'EVR  
Es crea el Fòrum de Participació de l'EVR, com a òrgan col·legiat amb funcions d'assessorament, consulta i participació en la implementació de l'Estratègia Valenciana de Recuperació. Un acord del Consell determinarà la composició del fòrum.  
  
Article 10. Fòrums de participació i grups d'alt nivell  
Els departaments del Consell crearan i impulsaran fòrums de participació i grups d'alt nivell de caràcter transversal o horitzontal, amb la finalitat de comptar amb la participació dels actors rellevants en l'execució de l'EVR i dels fons, comptar amb el parer dels agents implicats, afavorir una participació plenament inclusiva, i també recollir aportacions.  
  
Article 11. Participació dels agents socials  
En el marc del Diàleg Social es crearà una Mesa per a la participació, plenament inclusiva, dels agents socials en el desenvolupament de l'EVR.  
  
Article 12. Sistema de transparència i rendició de comptes  
1. La informació sobre l'EVR, i sobre el Pla de Recuperació, Transformació i Resiliència, així com els programes en què s'articulen, es publicaran en el portal de transparència de la Generalitat, d'acord amb el que estableix la normativa de transparència.  
2. També es publicarà informació sobre el grau d'execució de les despeses finançades per l'Instrument de Recuperació de la Unió Europea Next Generation EU, i sobre el seguiment dels projectes, iniciatives i inversions vinculades al Pla de Recuperació, Transformació i Resiliència.  
3. La informació i les dades es publicaran en el portal de transparència en els formats que permeten la consulta de la manera més senzilla, inclusiva, accessible i comprensible que siga possible. Així mateix, s'obtindran, quan siga possible, directament dels sistemes de gestió corresponents, a fi de garantir la seua actualització i sempre que facilite la comprensió de la informació.  
  
  
DISPOSICIÓ ADDICIONAL  
  
Única. Incidència pressupostària  
L'aplicació i desenvolupament d'aquest decret no tindrà incidència en la dotació dels capítols de despesa dels pressupostos de la Generalitat, i en tot cas haurà de ser atesa per aquesta amb els seus propis recursos personals i materials.  
  
  
DISPOSICIONS FINALS  
  
Primera. Habilitació per al desplegament  
Es faculta a la persona titular del departament amb competències en matèria de coordinació de l'acció de govern per al desplegament i l'execució d'aquest decret, sense perjudici de les facultats de la persona titular de l'òrgan que les exercisca per a dictar instruccions i ordres de servei.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 8 d'octubre de 2021  
  
El president de la Generalitat,  
XIMO PUIG I FERRER


Còpia Permalink ELI